Foto's: Bokke neem wraak teen Japan | Maroela Media
Dit was beslis nie die mees aanskoulike wedstryd nie, maar wel akkuraat en doeltreffend genoeg om die Brighton-spook van 2015 finaal te verdryf toe Japan die Springbokke destyds met 34-32 in die Wêreldbeker-toernooi geklop het.
Die Bokke het Vrydagmiddag in die Kumagaja-stadion in Saitame behoorlik wraak geneem toe hulle Japan in 'n WB-opwarmwedstryd met 41-7 geklop het nadat hulle rustyd reeds met 22-0 voor was.
Die Bokke se wedstrydplan in die hitte en bedompige weer was duidelik: moenie toelaat dat die spel uitrafel nie, hou die Japanners op die agtervoet met hoë skoppe deur Faf de Klerk en Handré Pollard en maai hulle agter die voordeellyn af.
Mag ons kla wanneer die Bokke ses drieë druk en 41 punte aanteken teen 'n span wat negende in die wêreld is?
Kom ons blaai terug na 1995 toe die Bokke ook maar middelmatig teen Roemenië en Kanada gevaar het, maar steeds genoeg gedoen het om later die All Blacks in die eindstryd te troef. Wat van in 2007 toe hulle ook maar deurgeskraap het teen Tonga en Fidji?
Dis altyd 'n kenmerk van 'n goeie span, om steeds aan die wenkant te bly, al verloop dinge nie heeltemal na almal se wens nie.
Soos ek die afrigter, Rassie Erasmus, ken, sal hy nie te ingenome met sekere aspekte van die Bokke se spel gewees het nie, maar dit was immers 'n opwarmwedstryd om die pad vorentoe uit te stippel.
Kom ons begin by die pluspunte: momentum is belangrik en dié span ry nou op die golf daarvan.
Die Bokke is steeds onoorwonne vanjaar en het gewys dat hulle die skroewe kan aandraai wanneer dit nodig is.
Die pak sal nie maklik deur ander spanne oorheers word nie en daar is genoeg vaart agterlangs om drieë te kan druk. Hier en daar het 'n lynstaan gelol, maar dit sal in oefeninge reggestel word.
En dan die negatiewe aspekte: die Bokke se taktiese skopwerk tref nog nie die kol nie en dalk kon hulle die bal meer wyd gerek het, ondanks 'n glibberige bal.
Damian de Allende se spelpeil wek (steeds) kommer en hier en daar het die dissipline ook gelol.
Maar 'n mens kan sekerlik nie die dag kla wanneer jou twee vleuels, Makazole Mapimpi en Cheslin Kolbe, vyf drieë tussen hulle gedruk het nie: drie deur Mapimpi en twee deur Kolbe.
Dis sekerlik hoekom Erasmus-hulle vroeg na Japan gereis het, om gewoond aan die bedompige hitte en ander toestande te raak en om hul huiswerk behoorlik te doen voordat hulle die All Blacks oor twee weke pak.
Maar is dit genoeg om die Iere, Wallis, Engeland en All Blacks te klop?
Suid-Afrika 41 (22): Drieë: Cheslin Kolbe (2), Makazole Mapimpi (3), Herschel Jantjies. Doelskoppe: Handré Pollard (2), Frans Steyn (2). Strafdoel: Pollard.
Japan 7 (0): Drie: Kotaro Matsushim. Doelskop: Yu Tamuru.
In die nuus Japan Springbokke
Voorspelers was goed. Duane was weer voor en het die voorbeeld gestel. Maar dankie tog vir Faf en Pollard wat soos voorspel die breins agter die oorwinning was. Stem saam oor die ellende hy is 'n risiko. Kriel was goed veral op verdediging. Kolbe ten spyte van sy driee (een onderskep) gewys hy kan flaters op verdediging maak. Mapimpi was fantasties.
Ja nee met Damian se spel wek kommer en die regte rugby le nog voor.
Ons was net 1 keer werklik baas in die skrums, ons behoort Japan te vermorsel het.
Faf speel wedstryd na wedstryd swakker. Reinach en Jantjes strate beter as Faf
Wat is die ding van wraak geneem. Dit gee my 'n pyn in die g… as daar so gewraak word. Dit is meerderheid ander spelers, ander bestuur, ander land en ander alles. Ons moes in die eerste plek nooit die vorige een teen hulle verloor het. Dit was a.g.v afrigters wat net hul boeties in span wil hê. So gaan boetie, boetie ook hierdie wêreldbeker verby ons gaan.